- A ya, gwir eo, emezi, kanet e veze ganeomp e Fontenay.  Ha neuze e chom sonnet e-kreiz ar pavamant, digor he  beg gani e-pad pemp segondenn.  - Se an hini eo a zo en em gavet ganit ? a c'houlenn strafuilhet.  - Divin ! a respontan dichipot.  Chom a ra skodeoget da zislutañ war he fennhêrez. Lammet o deus Papy ha Mammy war o hini dija, hag homañ, paour-kaezh plac'h, n'eo ket evit herzel ouzh he zud evel ma on-me gouest d'ober. Sell, anzavet eo an torfed d'he mamm douetus, rak emañ homañ ziwezhañ o paouez teuler ur sell warnon evel war un tamm teil moc'h. Klevet a ran bommoù deus prezegenn hini gozh  Neuilly, da gentañ e timezer gant n'eus forzh piv, goude-se e saver bugale hag a lavar te d'o zud, bugale hag a chuchamucha chouchimouchou teuc'heugn teuc'heugn deiz o fask kentañ. Affirmatif, a lavar ar jeneral gant un taol tourt goude pep frazenn, ar pezh a laka ane'añ da vezañ heñvel deus ul leue o tenañ. Tennet he deus Monique ur mouchouer ( paper, siwazh ) deus he sac'h bihan du, hag emañ o vont da dorchañ ul lagad... Alato n'he deus ket kredet em boa... Fentus eo, memestra, pegen genaoueg eo an dud  desket ! Mes gwir eo on bet tost, bremaik, e kambr Jukondin...  Chomet eo Joel a-gostez e-keit-se, gwelloc'h e kav laosker kouez Neuilly gant tud Neuilly, moarvad. Emaon bremañ o heuliañ ar brosesion dek gourhed war-lerc'h an duchentiled, asambles gant ar partabl, na petra `ta !  - Petra `c'hoari ganez hiriv ? a c'houlenn Joel ouzhin.  Treiñ a ran ma zeod seizh kwech em genoù a-raok respont. Jalouz eo an tadoù deus o merc'hed bras, an holl a oar se ; moarvad n'eo ket disheñvel Joel diouzh ar re  all, ha ne `m eus ket c'hoant e yafe da revolverizo pe da gontellikañ Jukondin abalamour d'ar pezh emaon o vont da lâret de'añ :  - Darbet eo bet din..., darbet hepken, heñ ?... Darbet eo bet din koll ma hini glas er mintin-mañ...    Yann Gerven  6 XI 2001      (1) Moranv roet da Mgr Grente, arc'heskob Le Mans. Er bloavezhioù 1930, e oa bet kavet gant La Fouchardière, kazetenner er C'hanard, e oa perc'henn an arc'heskob war ar fouzhtier a oa sko an eskopti : prenet en doa  ane'e gant ar soñj skarzhañ ar stupr hag ar fornikasion deus kreiz-kêr, padal, ne deue ket a-benn da skarzhañ e feurmourezed, hag a baee de'añ o goumikael pizh-ha-pizh.  (2) Pougatchovchtchina : the Pugatchev revolt, hervez ma geriadur ruseg-saozneg.